Limpopo-polisie onderskep voertuigdiefstalsindikaat | Maroela Media
Die polisie in Limpopo het 'n deurbraak gemaak om 'n voertuigdiefstalsindikaat te stuit.
Polisiebeamptes in die Thohoyandou-gebied het 'n man in hegtenis geneem en beslag gelê op agt gesteelde vragmotors, wat vermoedelik uit die land gesmokkel sal word.
Beamptes het ondersoek ingestel ná 'n wenk van die gemeenskap oor 'n sindikaat wat uit verskeie provinsies bedryf word, het lt.kol. Moatshe Ngoepe, woordvoerder van die polisie, Sondag gesê.
"'n 37-jarige man is by Mashau Thenga in hegtenis geneem in verband met die besit van gesteelde voertuie," het Ngoepe verduidelik. "Tydens sy inhegtenisneming het die polisie beslag gelê op vyf wipbakvragmotors en drie watertenkers."
Die vragmotors is na beraming ongeveer R24 miljoen werd en 'n voorlopige ondersoek het aan die lig gebring dat dit in ander provinsies gesteel is en na bewering uit die land gesmokkel sou word. "Die oorsprong van die vragmotors moet nog bepaal word en die ondersoek duur voort."
Die verdagte sal binnekort in die Levubu-landdroshof verskyn en nog inhegtenisnemings word verwag.
SOE-ondersoek kom dalk oor Winnie-museum
Dankie aan die Polisie in daai gebied vir hul flinke optrede en hoop hul trek al hierdie skelm diewe en smokelaars vas wat die land so geld kos en ruineer.